b"\n_START_ARTICLE_\nPont del Metge\n_START_SECTION_\nDescripci\xc3\xb3\n_START_PARAGRAPH_\nEs tracta de les restes d'un pont situat prop del pont que avui ha absorbit les seves funcions i d'una masia anomenada cal Nyonya, passada ja la poblaci\xc3\xb3, al nord de la carretera. Actualment es redueix a poc m\xc3\xa9s que els estreps de banda i banda d'un antic pont de pedra d'un sol ull. El parament \xc3\xa9s a base de carreus de pedra sense desbastar, disposats en filades i units amb morter._NEWLINE_Possiblement correspon a l'antic pont que enlla\xc3\xa7ava la part nord de la vila i el castell de Berga amb els camins rals que menaven a Berga i a Ripoll. La factura no sembla de tall rom\xc3\xa0nic, sin\xc3\xb3 m\xc3\xa9s aviat d'\xc3\xa8poca baix medieval o moderna._NEWLINE_Es conserven els dos pilars dels extrems, amb unes al\xc3\xa7ades que oscil\xc2\xb7len entre els 8 i els 14 metres aproximadament. El de la banda esquerra -seguint el curs de la riera- es conserva for\xc3\xa7a b\xc3\xa9, per\xc3\xb2 amb molta vegetaci\xc3\xb3 al capdamunt. El de la dreta es presenta molt m\xc3\xa9s deteriorat, de la part superior se n'han arrencat grans carreus per tal de construir un mur de contenci\xc3\xb3 proper. L'aparell \xc3\xa9s de grans pedres treballades a les cantoneres, per\xc3\xb2 una mica m\xc3\xa9s irregulars a la part central.\n_START_SECTION_\nHist\xc3\xb2ria\n_START_PARAGRAPH_\nEncara que de relativa import\xc3\xa0ncia quant a dimensions, s\xc3\xad que ho degu\xc3\xa9 ser pel seu empla\xc3\xa7ament, pas obligat entre Berga i Bag\xc3\xa0, le Cerdanya i Ripoll. Queda al peu i vessant nord del castell de Berga, despr\xc3\xa9s del collet de Sta. Magdalena. En algun moment del s. XX s'enderroc\xc3\xa0 i actualment resulta poc visible tot i que s'hi pot accedir a peu des de la carretera."